# Endre Steiner

Endre (Andreas) Steiner (27 de juny de 1901 – 29 de desembre de 1944) fou un jugador d'escacs hongarès. Era el germà gran de Lajos Steiner, també un destacat mestre d'escacs.

## Resultats destacats en competició

Fou tercer al torneig de Portsmouth de 1923 (el campió fou A.Alekhin), campió a Budapest el 1926, segon a Trencianske Teplice el maig de 1928 (el campió fou Boris Kostić), i guanyà a Kecskemét 1933, superant E.Eliskases. Fou 6è al fort torneig de Kemeri de 1937 (guanyat per Samuel Reshevsky, Vladimirs Petrovs i Salo Flohr).

### Olimpíades oficials

Endre Steiner va representar Hongria en cinc Olimpíades d'escacs oficials i en tres de no oficials, entre 1924 i 1937.
| Any | Olimpíada | Ciutat | Tauler | Guanyades | Perdudes | Taules |
| 1924 | I Olimpíada no oficial | París | 3r | 6 | 3 | 4 |
| 1926 | II Olimpíada no oficial | Budapest | 3r | 0 | 1 | 0 |
| 1927 | I Olimpíada | Londres | 1r suplent | 6 | 2 | 5 |
| 1928 | II Olimpíada | La Haia | 2n | 10 | 3 | 3 |
| 1930 | III Olimpíada | Hamburg | 1r suplent | 7 | 2 | 5 |
| 1931 | IV Olimpíada | Praga | 1r | 5 | 7 | 3 |
| 1936 | III Olimpíada no oficial | Múnic | 3r | 11 | 6 | 1 |
| 1937 | VII Olimpíada | Estocolm | 3r | 12 | 1 | 5 |
A l'Olimpíada no oficial de 1924, Hongria hi assolí la medalla d'argent en la classificació per equips, i en l'apartat individual, Steiner fou 9è en la Copa de consolació (el campió fou K. Hromádka). A l'Olimpíada no oficial de 1926, Hongría hi assolí la medalla d'or, i Steiner empatà als llocs 12è a 14è en el torneig individual 1st FIDE Masters celebrat simultàniament (els campions ex aequo foren Ernst Grünfeld i Mario Monticelli. En tres de les Olimpíades oficials (1927, 1928, 1936), l'equip hongarès va aconseguir el primer lloc i la medalla d'or, i en altres dues, (1930, 1937), el segon lloc i la medalla d'argent. A l'Olimpíada de 1928 Steiner hi va fer un molt bon resultat jugant al segon tauler, amb 11,5 punts de 16 possibles (71,9%), que li va valer el quart lloc al medaller individual, ex aequo amb el seu company d'equip Géza Nagy (la medalla d'or al millor resultat individual fou per al nord-americà Isaac Kashdan, amb 13/15 (86,7%). A l'Olimpíada de 1937 va guanyar la medalla d'argent per la seva actuació al tercer tauler.
Steiner va morir en un camp de concentració nazi el 1944.

## Referències

* ↑ «Nota biogràfica de Endre Steiner» (en anglès). Chessgames.com. [Consulta: 9 juny 2010].
* ↑ «Taules de torneigs de 1923». Arxivat de l'original el 13 de maig 2014. [Consulta: 29 novembre 2009]. (anglès)
* ↑ «Taules de torneigs de 1928». rogerpaige. Arxivat de l'original el 2012-05-21. [Consulta: 1r gener 2013]. (anglès)
* ↑ «Taules de torneigs de 1933 (Kecskemét)». Arxivat de l'original el 26 d'abril 2012. [Consulta: 29 novembre 2009]. (anglès)
* ↑ «Torneig Internacional de Kemeri 1937». chessgames.com. [Consulta: 14 abril 2015].
* 1 2 OlimpBase :: Base de dades d'olimpíades d'escacs (anglès)
* ↑ La competició era individual, tot i que posteriorment els resultats particulars se sumaven per a obtenir la puntuació per equips nacionals.
* ↑ dades possiblement incompletes
* ↑ «2a Olimpíada d'escacs, La Haia 1928, resultats individuals». OlimpBase. [Consulta: 10 agost 2020].
* ↑ Steiner, Endre Actuació a les olimpíades, fitxa d'Endre Steiner a olimpbase.org